Pål Steigan

Pål Steigan (født 1949) er en norsk tidligere politiker, industriarbeider, forlagsredaktør, forfatter, aktivist, blogger og selvstendig næringsdrivende innenfor områdene kultur og informasjonsteknologi. Steigan var partileder i Arbeidernes Kommunistparti (marxist-leninistene) (AKP m-l) fra 1975 til 1984, og i Rød Valgallianse (RV) fra 1975 til 1979.Alf Skjeseth: En kampens mann - Pål Steigan 70 år - Klassekampen 31. mai 2019 Sammen med Trond Øgrim medvirket han ved etableringen av månedsskriftet Klassekampen i 1969, og AKP utviklet i hans ledertid i 1977 publikasjonen til en dagsavis.Alf Skjeseth: Sykle på vatnet. Historia om Klassekampen. Samlaget (2011) ISBN 978-82-521-7538-7 Senere etablerte han sitt eget nettsted Steigan.no. Steigan har også etablert og drevet ulike virksomheter innen kulturbransjen.

 Bakgrunn og virke 
Pål Steigan ble født 31. mai 1949 i Oslo som sønn av filmprodusent Oliver Schjerven Steigan og Helga Borgny Schjelderup Dynna. Steigan vokste opp på Ulsrud og Høyenhall i Oslo.Pål Steigan: En folkefiende, Aschehoug 2013, s. 43, 46. Han gikk realskole og gymnas på Teisen skole, som var kjent for sitt radikale miljø.Steigan, En folkefiende, s. 63 ff.

Høsten 1968 ble Steigan immatrikulert ved Universitetet i Oslo. På grunn av sitt politiske virke var han ingen aktiv student, men han endte opp med en mellomfagseksamen i histore i 1971.Steigan, En folkefiende, s. 149, 216. Han begynte så som transformatorvikler ved elektrobedriften ASEA Per Kure på Hasle, der han var inntil han ble valgt til formann i AKP(m-l).Steigan, En folkefiende, s. 216 ff, 321. Dette vervet hadde han fram til 1984.

Fra 1985 til 1999 arbeidet Steigan som forlagsredaktør og systemkonsulent i Cappelen forlag, der han i en årrekke sto ansvarlig for utgivelsen av Caplex. Han var også ansvarlig for utgivelsen av Europas første leksikon på CD-ROM i 1987 og Nordens første multimedia-leksikon i 1991.Steigan, En folkefiende, s. 427 ff.

I 1999 etablerte Steigan selskapet Artemisia AS som har levert konsulenttjenester i forbindelse med IT-strategi til blant andre Statens informasjonstjeneste, Norsk språkråd, Verdikommisjonen, Telenor, NRK og Norad. Han har vært leder av Forum for Kultur og Multimedia siden 2000. Steigan har også vært styremedlem i web-TV-selskapet VISP AS.

Fra 2002 har han vært involvert i driften av Parkteatret i Oslo.Steigan, En folkefiende, s. 444 f.

Politikk

På Teisen skole kom Steigan fra 1965 inn i miljøet rundt SUF-laget på Bryn/Hellerud, sammen med blant andre Tron Øgrim, Jorun Gulbrandsen, Astor Larsen, Klaus Hagerup og Harald Are Lund.Steigan, En folkefiende, s. 95. Fra januar 1966 var han medlem i laget, som da var i ferd med å utvikle seg til å bli en revolusjonær, marxistisk-leninistisk og maoistisk opposisjon innen Sosialistisk Folkepartis ungdomsorganisasjon.Steigan, En folkefiende, s. 107 ff. Denne opposisjonen fikk stor fremgang utover i 1967. De fikk kontrollen i Oslo/Akershus SUF, der Steigan fikk varaplass i fylkesstyret. På landsmøtet samme høst ble han også valgt til varamedlem til landsstyret.Steigan, En folkefiende, s. 131 ff.

I 1969, etter bruddet mellom ungdomsorganisasjonen SUF og Sosialistisk Folkeparti (SF), ble han valgt til ny formann for SUF, et verv han hadde i to år. I 1970 ble han valgt inn i ledelsen for Marxist-Leninistiske Grupper, forløperen til AKP(m-l), og i august 1975 overtok han som AKP-formann etter Sigurd Allern.

Steigan hadde dette vervet frem til han frasa seg gjenvalg til sentralstyret i 1984, og ble med dette AKPs siste mannlige leder. Frem til 1979 var han i egenskap av dette også leder for Rød Valgallianse. Han sto også som redaktør for partiets teoretiske tidsskrift Røde Fane mellom 1970 og 1973, samt i årene 1981–1983.

Etter at han gikk av som partiformann skrev Steigan boka På den himmelske freds plass – om ML-bevegelsen i Norge. Han har senere skrevet flere bøker, hvorav Veiskille fra 1990 er Norges første systematiske økomarxistiske verk. Han har også jevnlig bidratt til Røde Fane og andre revolusjonære publikasjoner, og var medlem av AKP frem til partiet ble slått sammen med RV til Rødt.

Som formann for AKP(m-l) sto Steigan sentralt i en rekke politiske saker på 1970-tallet. Han er en av få vestlige personer som har møtt både Mao Zedong, Enver Hoxha og Pol Pot, og han var i 1976 en av fire ml-ere som var valgt som delegat på LO-kongressen.

 Forholdet til Røde Khmer 

I ettertiden er det særlig AKPs støtte til Røde Khmer i Kambodsja, og Steigans rolle i dette, som har vært omtalt. Statsviteren Bernt Hagtvet har hevdet at «Pål Steigan må personlig stå til rette for det som skjedde». Deres maoistiske retorikk bidro til en særlig interesse fra AKP(m-l)s side, og blant andre Steigan dro på studietur til Kambodsja, der han i 1978 møtte Pol Pot.

Da anklager om folkemord begynte å komme mot Røde Khmer ble ikke disse anklagene tatt alvorlig av Steigan og AKP, ifølge Steigan fordi han hadde erfaring med at tilsvarende anklager blant annet i Vietnam hadde vært grunnløs propaganda. Da Vietnam i 1979 invaderte Kambodsja sto Steigan sammen med det meste av det politiske Norge, med unntak av Norges Kommunistiske Parti som åpent støttet invasjonen, i sin støtte til Røde Khmer som den legitime representanten for Kambodsja.

I På den himmelske freds plass skrev Steigan om erfaringene fra Kambodsja, der han anslo dødstallene til å ligge mellom 50 000 og 300 000, anslag som på det tidspunktet kom fra henholdsvis Central Intelligence Agency og Amnesty International og som Steigan omtalte som «uhyggelige tall». Blant annet dette bidro til anklager fra blant andre Hagtvet om at Steigan bidro til å relativisere folkemordet i Kambodsja. I samme bok omtalte han også deler av Røde Khmers aktivitet som terrorisme. Etter hvert som omfanget av folkemordet i Kampuchea har blitt mer kjent, har Steigan omtalt dette som «uhyrlig» og «diametralt motsatt av det vi trodde og hadde håpet på». Han har også skrevet at det Røde Khmer sto for, ikke har noe med marxisme å gjøre.«Røde Khmers ideologi og terroren i Kambodsja»

 Kina og Mao 
Pål Steigan møtte som SUF-leder Mao Zedong, og kulturrevolusjonen i Kina var en viktig faktor bak SUFs og Steigans radikalisering. Etter Maos død støttet AKP de nye makthaverne med Dèng Xiǎopíng i spissen, og Steigan skrev i 1983 en artikkel i Røde Fane der han leverte en omfattende ideologisk kritikk av kulturrevolusjonen og omtalte prinsippene bak den som umarxistiske. AKP beholdt for øvrig båndene til Kina i hele Steigans ledertid, og de ble ikke endelig brutt før massakren på Den himmelske freds plass i 1989.

Steigan.no
Steigan startet opp nettstedet Steigan.no i forbindelse med boken Sammenbruddet (2011). Fra januar 2014 utviklet han bloggen til et elektronisk tidsskrift, en «fullverdig nettavis» med fokus på «seriøs, kritisk og etterrettelig journalistikk, med allsidige politiske og økonomiske avsløringer av imperialisme og krig, utbytting, undertrykking og miljøtrusler», ifølge egenomtalen.

Nettstedet har fått omfattende negativ kritikk fra flere hold, blant annet fordi det sprer konspirasjonsteorier om at Bill Gates påvirker og smører verdens medier, at Bashar al-Assad ikke har gasset sivile under borgerkrigen i Syria, og at 5G-stråling påvirker sykdom.

Faktasjekk-nettstedet Faktisk.no konkluderte i mai 2020 at påstander om Bill Gates kontrollerer vaksineorganisasjonene var feilaktige. Steigan hevdet i sitt tilsvar at Faktisk.no misforsto hvordan eierskapsmakt utøves, og at det slettes ikke var behov for et flertall for å ha en kontrollerende posisjon. Steigan mente dessuten at faktasjekkerne var inhabile. Han pekte på at Faktisk.no  tilhører stiftelsen The Poynter Institute for Media Studies som er ett av mange undersøkende medier som har mottatt pengestøtte fra Bill & Melinda Gates Foundation.

I mai 2021 skrev Steigan på nettstedet sitt at vaksiner mot 
Covid-19 har ført til 10.000 dødsfall og at over 400.000 personer har blitt skadet i EU. Faktisk.no analyserte utspillet i ettertid, og kom til den konklusjonen at antagelsene om dødsfall var «helt feil» og basert på en misforståelse av tall fra et EU-kontor.

Den 16. august 2022 publiserte Steigan en artikkel med tittelen «Rapport viser at Covid19-vaksinene er dødelige og dreper mennesker i tusenvis». «[Den britiske] rapporten viser at dødeligheten per 100.000 er lavest blant de uvaksinerte i alle aldersgrupper. De vaksinerte, dobbeltvaksinerte og trippelvaksinerte har større sannsynlighet for å dø enn de uvaksinerte i alle aldersgrupper», ifølge Steigan.no.Pål Steigan: Storbritannia: Rapport viser at Covid19-vaksinene er dødelige og dreper mennesker i tusenvis, steigan.no, 16. august 2022 Faktisk.no analyserte påstandene. De konkluderte med at tallene ikke viser at uvaksinerte hadde lavest dødelighet i alle aldersgrupper. De viser heller ikke at covid-19-vaksinene dreper mennesker i tusenvis. «Det er definitivt ikke slik man kan tolke disse dataene», sier Jon Michael Gran, førsteamanuensis i biostatistikk ved Universitetet i Oslo.Nei, britisk rapport viser ikke at covid-19-vaksinene dreper tusenvis, journalisten.no, 20. september 2022 kl 11:23

Ifølge Ronny Kjelsbergs kronikk i Klassekampen den 23. april 2016 har Steigan.no formidlet teorier om at vestlig etterretning står bak IS. Steigan skrev i sitt tilsvar at Kjelsberg hadde misforstått poenget, hvilket var at «[de vestlige] etterretningsorganisasjonene har mistet kontrollen over de monstrene de har skapt» i forbindelse med den afghansk-sovjetiske krigen fra 1979 til 1989.

Steigan har også uttalt at mangemilliardæren George Soros utgjør en farlig innflytelse rundt om i verden, hvilket har blitt tolket og kritisert som et uttrykk for en antisemittisk konspirasjonsteori. Nettstedet er kjent for å tiltrekke seg antisemittisme i kommentarfeltet.

En rapport fra Institutt for samfunnsforskning fra 2019 konkluderte med at Steigan selv ikke hadde lagt ut antisemittiske kommentarer, men at den kritiske innstillingen til Israel åpnet for antisemittiske innlegg under dekke av Israel-kritikk.Brekke, J. P., Beyer, A., & Enjolras, B. (2019). Antisemittisme på nett og i sosiale medier i Norge: Kjennetegn, avsendere og motvirkning. Rapport nr 5, 2019, Institutt for samfunnsforskning, s.42.

Steigan har søkt om medlemskap i Norsk Redaktørforening, men fikk avslag 5. oktober 2021.

Avslaget var begrunnet med at styret i Redaktørforeningen ikke ser på Steigan.no som en nettavis for fri og uavhengig publisering av nyheter, aktuell informasjon og debatt, men at det i stedet er en aksjonistisk nettside som i ikke forholder seg til alminnelige journalistiske prinsipper. Steigan svarte med at Norsk Redaktørforening er ukritiske, servile og en sekt av rettroende propagandister.«Redaktørforeningen vil ikke ha Steigan som medlem», Steigan.no, 30. september 2021

Medieviteren John Færseth skrev  boken Fyrtårnet i øst: Putins Russland og vestlige ekstremister (2021). Der beskrev han Steigan.no som en plattform for prorussisk desinformasjon og propaganda i Norge.

Faktisk.no skrev 26. juni 2021 at Steigan.no er del av et høyreradikalt ekkokammer på internett. Den 25. mars 2022 beskrev Faktisk.no Steigan som «den største sprederen av russisk-kontrollert innhold» i Norge.

Generalsekretær i partiet Rødt Benedikte Pryneid Hansen (f. 1982) sa 11. april 2022 at partiledelsen i Rødt mener Steigan formidler «ensidig russisk krigspropaganda, driver med konspirasjonstenkning, fremmer rasisme og transfobi».

Før og under Russlands invasjon av Ukraina 2022 den 24. februar 2022, publiserte Steigan.no innhold til støtte for Russland. Få dager før det russiske angrepet publiserte Steigan.no en kommentar der det ble hevdet at Ukraina var fast bestemt på å sette i gang krig.

Faktisk.no skrev 25. mars 2022 at kildene til Steigan.no har klare koblinger til Russlands statsapparat og deres publikasjoner. Mellom januar 2021 og mars 2022 sto nettstedet for 87 % av bruken av kilder som «åpenbart tilhører russiske myndigheter» blant norske alternative medier.

Den spionasjedømte politikeren Arne Treholt (1942–2023) var blant aksjonærene i selskapet Mot Dag AS som står bak Steigan.no. Den 6. april 2022 kom det frem at det samme gjaldt skribenten Kari Jaquesson (f. 1962), stortingsrepresentanten Per-Gunnar Skotåm (f. 1953) fra Rødt og syv andre Rødt-politikere. Skotåm trakk seg 19. april 2022 fra landsstyret i partiet Rødt fordi hans rolle som aksjonær var skadelig for partiet.

Skotåm uttalte 23. april 2022 at Steigan.no har publisert materiale med rasistisk tilsnitt og materiale med opphav hos russiske myndigheter uten tydelig kildeangivelse.

Nei til EU tok 10. mai 2022 avstand fra Steigan.no fordi «nettstedet sprer konspirasjonsteorier, vaksinedesinformasjon, antisemittisme og unnskyldninger for Russlands invasjon av Ukraina». Samtidig oppfordret de tillitsvalgte til å avvikle sine eierinteresser i Mot Dag AS og ikke skrive for Steigan.no.

 Kronologisk oversikt 
 1965 Medlem av Sosialistisk ungdomsforbund (SUF)
 1968 Examen artium fra Teisen gymnas
 1968 Medlem av SUFs sentralstyre
 1968–1971 student
 1969–1971 formann i SUF(m-l)
 1971–1975 fabrikkarbeider, Asea-Per Kure i Oslo
 1975–1979 formann i RV
 1975–1984 formann i AKP(m-l)
 1985–1999 leksikonredaktør i J.W. Cappelens Forlag
 1999–2012 Daglig leder av rådgivningsfirmaet Artemisia AS
 2001 Leder av Forum for Kultur og multimedia (FKoMM), nå Amfora – Art and Media Forum
 2002 Grunnla sammen med Geir Johnson Parkteatret Scene AS 
 2004 Daglig leder i Grünerløkka Kulturhus as (Parkteatret)

 Bibliografi 





















 Referanser 

 Kilder 
 Norsk elektronisk innhold og tjenester – dokument fra Odin.no





 Eksterne lenker 

  Parkteatret Scene
  Artemisia AS 

Kategori:Norske redaktører
Kategori:Norske sakprosaforfattere
Kategori:AKPs ledere
Kategori:Rød Valgallianses ledere
Kategori:Norske forretningsfolk
Kategori:Personer fra Oslo